Forslag til RÅDETS AFGØRELSE om udnævnelse af den særlige koordinator for stabilitetspagten for Sydøsteuropa

(forelagt af Kommissionen)

BEGRUNDELSE

Stabilitetspagten for Sydøsteuropa (SP) er en regional strategiramme, som det internationale samfund etablerede den 10. juni 1999 i Køln for at støtte landene i regionen i deres bestræbelser for at skabe fred, demokrati, respekt for menneskerettighederne og økonomisk fremgang og således opnå stabilitet i hele regionen. Ifølge punkt 13 i stabilitetspagten for Sydøsteuropa skal pagten have en særlig koordinator, som udnævnes af Den Europæiske Union efter samråd med den fungerende formand for OSCE og andre deltagere og godkendes af den fungerende formand for OSCE.

Rådets forordning (EF) nr. 1080/2000 af 22. maj 2000 om støtte til De Forenede Nationers midlertidige mission i Kosovo (UNMIK) og Den Høje Repræsentants Kontor i Bosnien-Hercegovina (OHR) [1], ændret ved Rådets forordning (EF) nr. 2098/2003 af 27. november 2003 [2], fastsætter fra 1. januar 2004 et retsgrundlag for Fællesskabets finansielle støtte til stabilitetspagten for Sydøsteuropa (SP) og en procedure for udnævnelse af en særlig koordinator.

[1] EFT L 122 af 24.5.2000, s. 27.

[2] EUT L 316 af 29.11.2003, s. 1.

Dette nye retsgrundlag afløser den eksisterende ramme inden for FUSP, hvor Rådet vedtog en række fælles aktioner for at udnævne en særlig repræsentant for Den Europæiske Union til at varetage hvervet som særlig koordinator for stabilitetspagten og give ham de nødvendige midler til opfyldelse af hans mandat. Rådets fælles aktion 2002/964/FUSP af 10. december 2002 om udnævnelse af Den Europæiske Unions særlige repræsentant til at varetage hvervet som særlig koordinator for stabilitetspagten for Sydøsteuropa [3], forlænget ved Rådets fælles aktion 2003/449/FUSP af 16. juni 2003 [4], udløber den 31. december 2003.

[3] EFT L 334 af 11.12.2002, s. 9.

[4] EUT L 150 af 18.6.2003, s. 74.

Det er derfor nødvendigt, at Rådet inden den 31. december 2003 vedtager en afgørelse om udnævnelse af en særlig koordinator, som skal gælde fra 1. januar 2004 til 31. december 2004. Kommissionen har hørt den fungerende formand for OSCE og andre deltagere i stabilitetspagten og foreslår, at Rådet genudnævner Erhard Busek som særlig koordinator for stabilitetspagten. Da den særlige koordinators mandat ikke berøres af ændringen af retsgrundlaget, opstilles hans mandat ud fra de punkter, der er anført i den nuværende fælles aktion.

Forslag til RÅDETS AFGØRELSE om udnævnelse af den særlige koordinator for stabilitetspagten for Sydøsteuropa

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1080/2000 af 22. maj 2000 om støtte til De Forenede Nationers midlertidige mission i Kosovo (UNMIK) og Den Høje Repræsentants Kontor i Bosnien-Hercegovina (OHR) [5], ændret ved Rådets forordning (EF) nr. 2098/2003 af 27. november 2003 [6], særlig artikel 1a,

[5] EFT L 122 af 24.5.2000, s. 27.

[6] EUT L 316 af 29.11.2003, s. 1.

under henvisning til forslag fra Kommissionen [7], og

[7] EFT C [...] af [...], s. [...].

ud fra følgende betragtninger:

(1) Den 10. juni 1999 enedes udenrigsministrene fra Den Europæiske Unions medlemsstater og Europa-Kommissionen samt de andre deltagere i stabilitetspagten for Sydøsteuropa om at oprette en stabilitetspagt for Sydøsteuropa, i det følgende benævnt "stabilitetspagten".

(2) Rådets fælles aktion 2002/964/FUSP af 10. december 2002 om udnævnelse af Den Europæiske Unions særlige repræsentant til at varetage hvervet som særlig koordinator for stabilitetspagten for Sydøsteuropa [8], forlænget ved Rådets fælles aktion 2003/449/FUSP af 16. juni 2003 [9], udløber den 31. december 2003.

[8] EFT L 334 af 11.12.2002, s. 9.

[9] EUT L 150 af 18.6.2003, s. 74.

(3) Artikel 1a i Rådets forordning (EF) nr. 1080/2000 af 22. maj 2000 fastsætter en procedure for udnævnelse af den særlige koordinator for stabilitetspagten fra den 1. januar 2004.

(4) Ved udnævnelsen er det også nødvendigt at fastsætte et mandat for den særlige koordinator. Det mandat, der i den fælles aktion 2002/964/FUSP er fastsat for den særlige repræsentant, er velegnet for den særlige koordinator.

(5) Der bør fastlægges klare ansvarslinjer samt retningslinjer for koordinering og rapportering -

TRUFFET FØLGENDE AFGØRELSE:

Artikel 1

Erhard Busek udnævnes til særlig koordinator for stabilitetspagten for Sydøsteuropa.

Artikel 2

Den særlige koordinator varetager de funktioner, der er fastsat i punkt 13 i dokumentet om stabilitetspagten af 10. juni 1999.

Artikel 3

For at nå det i artikel 2 omhandlede mål har den særlige koordinator følgende mandat:

a) fremme gennemførelsen af pagtens mål i de enkelte lande og mellem disse indbyrdes, hvor pagten viser sig at være til ekstra nytte

b) varetage formandskabet for Det Regionale Sydøsteuropapanel

c) opretholde nær kontakt med alle pagtens deltagere og facilitatorstater, -organisationer og -institutioner samt med relevante regionale initiativer og organisationer med henblik på at fremme det regionale samarbejde og regionalt ejerskab

d) samarbejde snævert med alle Den Europæiske Unions institutioner og medlemsstater for at fremme Den Europæiske Unions rolle i pagten i overensstemmelse med punkt 18, 19 og 20 i stabilitetspagtdokumentet og sikre komplementaritet mellem pagtens aktiviteter og stabiliserings- og associeringsprocessen

e) mødes regelmæssigt og kollektivt efter behov med formændene for arbejdspanelerne for at sikre den overordnede strategiske koordination og varetage sekretariatsfunktionen for Sydøsteuropapanelet

f) arbejde på grundlag af en liste, der i samråd med pagtens deltagere er opstillet over prioriterede aktioner for stabilitetspagten i 2004, samt løbende undersøge pagtens arbejdsmetoder og strukturer for at fremme sammenhæng og sikre en effektiv anvendelse af midlerne.

Artikel 4

Den særlige koordinator indgår en finansieringsaftale med Kommissionen.

Artikel 5

Den særlige koordinators aktiviteter koordineres med den højtstående repræsentants, formandskabets og Kommissionens aktiviteter. Under arbejdet på stedet holdes der tæt kontakt til formandskabet, Kommissionen, missionscheferne, Den Europæiske Unions særlige repræsentanter samt den højtstående repræsentants kontor i Bosnien-Hercegovina og De Forenede Nationers civile administration i Kosovo.

Artikel 6

Den særlige koordinator aflægger som relevant rapport til Rådet, Kommissionen og Europa-Parlamentet.

Artikel 7

Denne afgørelse træder i kraft dagen efter offentliggørelsen i Den Europæiske Unions Tidende og anvendes fra den 1. januar 2004 til den 31. december 2004.

Udfærdiget i Bruxelles, den [...]

På Rådets vegne

Formand